ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2862/97 υποβολή: Doeke Eisma (ELDR) προς την Επιτροπή (1 Σεπτεμβρίου 1997)

Θέμα: Επενδύσεις στις μονάδες πυρηνικής ενέργειας του Rovno και Kmelnitsky στην Ουκρανία

Προσφάτως η Ευρωπαϊκή Τράπεζα για την Ανασυγκρότηση και την Ανάπτυξη (ΕΤΑΑ) αποφάσισε να μην συμμετάσχει στην αποπεράτωση των μονάδων πυρηνικής ενέργειας του Rovno 4 και Κmelnitsky 2 στην Ουκρανία διότι, όπως προέκυψε από μελέτες, η επένδυση δεν ανταποκρίνεται στο κριτήριο «ελαχίστου κόστους» το οποίο δεσμεύεται να τηρεί η Τράπεζα.Προς το παρόν, η ΕΤΑΑ έχει αναθέσει τη διαξαγωγή δευτέρας μελέτης από την οποία θα πρέπει να συναχθεί το συμπέρασμα εάν η αποπεράτωση έστω και μιάς μονάδας πυρηνικής ενέργειας ανταποκρίνεται στο κριτήριο «ελαχίστου κόστους».

Φρονεί η Επιτροπή ότι, μετά την απόφαση της ΕΤΑΑ, θα πρέπει και η Euratom να ακυρώσει το δάνειο για την αποπεράτωση των δύο μονάδων πυρηνικής ενέργειας;

Δεν συμφωνεί η Επιτροπή με την άποψή μου ότι δεν πρέπει να γίνει καμιά νέα επένδυση σε αμφότερες τις μονάδες μέχρις ότου αποφασίσει η ΕΤΑΑ ότι θα χορηγήσει δάνειο για την αποπεράτωση των μονάδων αυτών;

Εάν και η ΕΤΑΑ αποφασίσει να μην προβεί στη συγχρηματοδότηση της αποπερατώσεως της μιάς από τις δύο μονάδες, θα τηρήσει την απόφαση αυτή και η Επιτροπή;

Απάντηση του κ. Van den Broek εξ ονόματος της Επιτροπής (23 Σεπτεμβρίου 1997)

Οι πληροφορίες που διαθέτει η Επιτροπή δεν επιβεβαιώνουν το γεγονός ότι η Ευρωπαϊκή Τράπεζα Ανασυγκρότησης και Ανάπτυξης (ΕΤΑΑ) αποφάσισε να μη συμμετάσχει στη χρηματοδότηση της ολοκλήρωσης των πυρηνικών σταθμών Rovno 4 και Khmelnitsky 2. Η ΕΤΑΑ εξετάζει ακόμη τις οικονομικές πτυχές του έργου. Η Επιτροπή συνεχίζει από την πλευρά της να ετοιμάζει το δάνειο Ευρατόμ για το εν λόγω έργο.

Η Επιτροπή έχει αναλάβει πλήρως την υποχρέωση να φέρει εις πέρας την εφαρμογή του μνημονίου συμφωνίας που έχει στόχο το κλείσιμο του Τσερνομπίλ κατά το 2000 και θα λάβει προφανώς υπόψη της όλα τα σχετικά δεδομένα για την απόφασή της όσον αφορά τη χρηματοδότηση του έργου. Στα δεδομένα αυτά περιλαμβάνεται η δυνατότητα εξεύρεσης των απαραίτητων συμπληρωματικών πόρων από άλλους χρηματοδοτικούς οργανισμούς, όπως η ΕΤΑΑ, η ανάγκη εξεύρεσης εγγυήσεων σχετικά με την ολοκλήρωση των έργων στους δύο αντιδραστήρες προκειμένου να ανταποκρίνονται στα διεθνή πρότυπα ασφαλείας καθώς και η γενικότερη ανάγκη κλεισίματος του Τσερνομπίλ, ιδίως στο φως πρόσφατης εκθέσεως ανεξάρτητων εμπειρογνωμόνων στην οποία επιβεβαιώνεται η επισφαλής κατάσταση της μονάδας 3 η οποία λειτουργεί προς το παρόν.
ΓΡΑΠΤΗ ΕΡΩΤΗΣΗ E-2970/97 υποβολή: Graham Watson (ELDR) προς την Επιτροπή (17 Σεπτεμβρίου 1997)

Θέμα: Διεθνές ποινικό δικαστήριο

Λαμβάνοντας υπόψη τους υφιστάμενους περιορισμούς του Διεθνούς Δικαστηρίου, ποιά είναι άραγε η θέση της Επιτροπής όσον αφορά τις τρέχουσες διαπραγματεύσεις για τη σύσταση ενός Διεθνούς Ποινικού Δικαστηρίου επιφορτισμένου με καθήκοντα δίωξης παντός ατόμου που κατηγορείται για γενοκτονία, επίθεση, εγκλήματα πολέμου ή άλλα εγκλήματα κατά της ανθρωπότητας, χωρίς καμία εθνική κυβέρνηση να διαθέτει δικαίωμα άσκησης βέτο;

Συμφωνεί άραγε η Επιτροπή με την ιδέα να δοθεί το δικαίωμα σε μεμονωμένα άτομα και ομάδες πολιτών, καθώς και εθνικές κυβερνήσεις και τον Εισαγγελέα του Δικαστηρίου, να φέρνουν υποθέσεις ενώπιον του δικαστηρίου;

Απάντηση του κ. Van den Broek εξ ονόματος της Επιτροπής (15 Οκτωβρίου 1997)

Η Επιτροπή παρατηρεί ότι η ερώτηση αυτή ταυτίζεται με τη γραπτή ερώτηση υπ' αριθ. E-2944/97 την οποία είχε υποβάλει το Αξιότιμο Μέλος του Κοινοβουλίου.

Κατά συνέπεια η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί ((βλέπε σελίδα 152. )) στην εν λόγω ερώτηση.
ΓΡΑΠΤΗ ΕΡΩΤΗΣΗ E-2750/97 υποβολή: Kyφsti Virrankoski (ELDR) προς την Επιτροπή (1 Σεπτεμβρίου 1997)

Θέμα: Έλεγχοι στα αγροκτήματα

Εκπρόσωποι της Επιτροπής διενεργούν ελέγχους στα αγροκτήματα κατά τους οποίους διαπιστώνεται, με την βοήθεια των εθνικών αρχών, εάν τα στοιχεία τα οποία έχουν δηλωθεί για την χορήγηση γεωργικών επιδοτήσεων από την ΕΕ ευσταθούν.

Ωστόσο, η συμπεριφορά των ελεγκτών δεν είναι πάντα η ενδεδειγμένη. Είναι, π.χ., ευγενικό να εισβάλλουν οι ελεγκτές σε αγρόκτημα την ημέρα που ο ιδιοκτήτης του γιορτάζει το 50ο έτος της ηλικίας του, γεγονός το οποίο έχει λάβει χώρα στην Φινλανδία; Σύμφωνα με πληροφορίες, ελεγκτές έχουν απαγορεύσει σε φωτογράφους του ημερήσιου και περιοδικού τύπου να τους φωτογραφίσουν.

Ισχύουν για τους ελεγκτές οι συνήθεις κανόνες καλής συμπεριφοράς και διακριτικότητας ή έχουν το δικαίωμα αυτοί να ενεργούν κατά τρόπο ο οποίος χαρακτηρίζει μόνο ολοκληρωτικά καθεστώτα;

Απάντηση του κ. Fischler εξ ονόματος της Επιτροπής (23 Σεπτεμβρίου 1997)

Ελλείψει περισσότερων λεπτομερειών, δεν είναι δυνατόν να δοθούν συγκεκριμένες απαντήσεις στα ερωτήματα που τέθηκαν. Μπορεί, ωστόσο, να γίνει μια γενικότερη αναφορά στα εν λόγω ζητήματα.

Οι εκπρόσωποι της Επιτροπής διενεργούν ελέγχους στις γεωργικές εκμεταλλεύσεις, σε συνεργασία με τις εθνικές ελεγκτικές αρχές, προκειμένου να παρατηρήσουν και να αξιολογήσουν τις εθνικές διαδικασίες ελέγχου. Οι γεωργικές εκμεταλλεύσεις που επισκέπτεται η Επιτροπή, συχνά επιλέγονται τυχαίως και, κατά κανόνα, οι έλεγχοι αναβάλλονται μόνο σε περίπτωση απρόβλεπτων καταστάσεων, οι οποίες ενδέχεται να προκαλέσουν συγκεκριμένη ζημιά στον ιδιοκτήτη της εκμετάλλευσης ή στα ζώα του. Για το λόγο αυτό, οι έλεγχοι θα πρέπει να διενεργούνται βάσει προγράμματος, χωρίς ωστόσο να αποκλείεται κάποια ελαστικότητα (π.χ. αναβολή δύο ή τριών ημερών), αν ο ιδιοκτήτης της εκμετάλλευσης έχει λόγους να διαφωνεί με την ημερομηνία του ελέγχου.

Ως προς τον τρόπο με τον οποίο τα κράτη μέλη διενεργούν επιθεωρήσεις και ελέγχους στις εκμεταλλεύσεις για να διαπιστώσουν αν πρέπει να τους χορηγηθούν γεωργικές επιδοτήσεις, η Επιτροπή αναμένει από τους υπαλλήλους της να είναι παντού και πάντοτε ευγενείς, χωρίς, ωστόσο, να απομακρύνονται από τον απώτερο στόχο του ελέγχου. Σε γενικές γραμμές, δεδομένου ότι τα συμπεράσματά τους πρέπει, αρχικά, να διαβιβάζονται στους ανωτέρους τους, αλλά να προστατεύουν, παράλληλα, τα δικαιώματα όσων αιτούνται τη χορήγηση γεωργικών επιδοτήσεων, η Επιτροπή συνιστά στους υπαλλήλους της να μην ασκούν αδικαιολόγητη πίεση, κατά τη διάρκεια των ελέγχων τους.
ΓΡΑΠΤΗ ΕΡΩΤΗΣΗ E-2745/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Διευκολύνσεις προς τους ποδηλάτες στο Δουβλίνο

Στις περιοχές του κεντρικού Δουβλίνου δεν έχουν ορισθεί λωρίδες ποδηλάτων από πενταετίας.

Αναμφιβόλλως το Δουβλίνο υστερεί κατά πολύ πολλών άλλων πρωτευουσών στην ΕΕ όσον αφορά την παροχή διευκολύνσεων προς τους ποδηλάτες. Επί παραδείγματι το Μόναχο έχει λωρίδες ποδηλάτων μήκους 650 χιλιομέτρων, ενώ στο Δουβλίνο το αντίστοιχο μήκος δεν φθάνει τα 20 χιλιόμετρα.

Σύμφωνα με το Λειτουργικό Πρόγραμμα για την Ιρλανδία που συνέταξε η Ιρλανδία, η ΕΕ έχει συμφωνήσει να συγχρηματοδοτήσει ποικίλα μέτρα προς βελτίωση των υποδομών μεταφορών της Ιρλανδίας, μεταξύ αυτών και τη θέσπιση λωρίδων ποδηλάτων.

Έχει προβεί η Επιτροπή σε διαβήματα προς τις ιρλανδικές αρχές όσον αφορά τη σχεδόν ανυπαρξία βελτιώσεων στο σύστημα των λωρίδων ποδηλάτων στις κεντρικές περιοχές του Δουβλίνου; Εάν ναι, δύναται να παράσχει στοιχεία σχετικά με τυχόν διαβήματα του είδους και/ή με διαβήματα στα οποία προτίθεται να προβεί;

Απάντηση της κ. Wulf-Mathies εξ ονόματος της Επιτροπής (8 Οκτωβρίου 1997)

Στις περιοχές του κεντρικού Δουβλίνου προβλέπεται η κατασκευή έργων διευκόλυνσης για τους ποδηλάτες, τα οποία εντάσσονται σε διάφορα προγράμματα που συγχρηματοδοτούνται στο πλαίσιο του επιχειρησιακού προγράμματος για τις μεταφορές (1994-1999). Τα εν λόγω μέτρα εντάσσονται στο πρόγραμμα για φιλικό προς το περιβάλλον σύστημα κυκλοφορίας στην οδό Talbot, την κατασκευή ποδηλατοδρόμου από την οδό Malahide ως την οδό Amiens και τη δημιουργία λεωφορειoδρσμου (QBC), καθώς και στο προγράμμα σχετικά με τις αποβάθρες του City (QBC), που προβλέπει τη δημιουργία χώρου στάθμευσης ποδηλάτων. Κατά τους προσεχείς μήνες αναμένονται περαιτέρω βελτιώσεις των έργων που παρέχουν διευκολύνσεις στους ποδηλάτες και εκτείνονται παράλληλα με τις αποβάθρες.

Η κατασκευή ποδηλατοδρόμου κατά μήκος της οδού Finglas, μεταξύ του Glasnevin καιτου Finglas village, καθώς και από τη διασταύρωση Ashtown ως το τμήμα της περιφερειακής οδού North, θα ξεκινήσει τις προσεχείς εβδομάδες. Στο εγγύς μέλλον θα ακολουθήσει περαιτέρω σύνδεση των δύο οδών με το κέντρο της πόλεως. Αναμένεται ότι η κατασκευή συστήματος λωρίδων ποδηλάτων κατά μήκος του καναλιού Grand, που συνδέει το Portobello college με την οδό Clanbrassil, θα ξεκινήσει το 1997. Επιπλέον, χρηματοδοτείται η δημιουργία διαβάσεων για τους ποδηλάτες, σε διάφορα σημεία κατά μήκος του προτεινόμενου συστήματος ελαφρού σιδηροδρόμου (LUAS). Επίσης, συζητείται η παροχή επιπλέον διευκολύνσεων προς τους ποδηλάτες στους σταθμούς ή πλησίον των σταθμών του LUAS.

Αν και πολλά από τα έργα διευκόλυνσης των ποδηλατών δεν έχουν ακόμη υλοποιηθεί, έχουν ωστόσο πραγματοποιηθεί σημαντικές μελέτες επί του θέματος, έχει ζητηθεί η γνώμη του κοινού και έχει γίνει λεπτομερής σχεδιασμός, ενώ αναμένεται ότι στο κέντρο του Δουβλίνου θα παρασχεθούν, καθ'όλη τη διάρκεια της τρέχουσας περιόδου προγραμματισμού, σημαντικές διευκολύνσεις προς τους ποδηλάτες.
ΓΡΑΠΤΗ ΕΡΩΤΗΣΗ E-2760/97 υποβολή: Gerhard Schmid (PSE) προς την Επιτροπή (1 Σεπτεμβρίου 1997)

Θέμα: Οδηγία 89/686/ΕΟΚ - η ερώτησή μου της 15.05.1996

Στην απάντησή της προς την ερώτησή μου E-1173/96 της 15.5.1996 ((ΕΕ C 345 της 15.11.1996, σελ. 36. )) η Επιτροπή αναφέρει ότι οι πυροσβεστικές υπηρεσίες δεν αποτελούν δυνάμεις τήρησης της τάξης, σύμφωνα με το πνεύμα της προαναφερθείσας οδηγίας. Για το σκοπό αυτό θα εξετασθεί σε μια από τις επόμενες συνεδριάσεις της ομάδας εργασίας το θέμα της Βαυαρίας η οποία κατατάσσει τις πυροσβεστικές υπηρεσίες στις δυνάμεις τήρησης της τάξης, εξαιρώντας τις από το πεδίο ισχύος της οδηγίας.

Έχει εξετάσει ήδη η Επιτροπή το πρόβλημα αυτό στην ομάδα εργασίας ή σε άλλο επίπεδο; Εάν ναι, με ποιό αποτέλεσμα; Εάν όχι, γιατί;

Απάντηση του κ. Bangemann εξ ονόματος της Επιτροπής (16 Οκτωβρίου 1997)

Το κατά πόσο οι πυροσβέστες μπορεί να θεωρούνται ως δυνάμεις διατήρησης της τάξης ανταποκρινόμενες στις εξαιρέσεις της οδηγίας αριθ. 89/686/ΕΟΚ περί προσεγγίσεως των νομοθεσιών των κρατών μελών σχετικά με τα μέσα ατομικής προστασίας ((Οδηγία 89/686/ΕΟΚ του Συμβουλίου της 21.12.1989 - ΕΕ L 399 της 30.12.1989, όπως τροποποιήθηκε με τις οδηγίες 93/68/ΕΟΚ του Συμβουλίου της 22.7.1993 - ΕΕ L 220 της 30.8.1993, 93/95/ΕΟΚ του Συμβουλίου της 29.10.1993 - ΕΕ L 276 της 9.11.1993 και 96/58/ΕΚ του Κοινοβουλίου και του Συμβουλίου της 3.9.1996 - ΕΕ L 236 της 18.9.1996. )) «ΜΑΠ» πράγματι συζητήθηκε από την οικεία ομάδα εργασίας κατά τη συνεδρίαση της 24ης Φεβρουαρίου 1997.

Οι εμπειρογνώμονες των κρατών μελών θεώρησαν, όπως το εξηγεί η απάντηση στη γραπτή ερώτηση Ε-1173/96 ((ΕΕ C 345 της 15.11.1996. )) του Αξιότιμου Μέλους του Κοινοβουλίου, ότι οι πυροσβέστες δεν μπορούν να εξομοιούνται προς τις «ένοπλες δυνάμεις» ή «τις δυνάμεις διατήρησης της τάξης» και ότι κατά συνέπεια το υλικό στο οποίο αναφέρεται η οδηγία 89/686/ΕΟΚ και που χρησιμοποιούν οι πυροσβέστες δεν υπάγεται στις εξαιρέσεις κατά την έννοια της οδηγίας αυτής.

Η Επιτροπή θα προβεί επομένως στις αναγκαίες ενέργειες προς τα κράτη μέλη για να εφαρμόζεται ομοιόμορφα το κοινοτικό δίκαιο.

Η Επιτροπή υπενθυμίζει στο Αξιότιμο Μέλος ότι η οδηγία 89/686/ΕΟΚ εξασφαλίζει την ελεύθερη κυκλοφορία των προϊόντων που καλύπτει, και δεν αφορά τη χρησιμοποίηση προϊόντων που έχουν ήδη τεθεί σε υπηρεσία. Τα διάφορα πυροσβεστικά σώματα δύνανται άρα, και μάλιστα χωρίς χρονικό περιορισμό, να εξακολουθούν να χρησιμοποιούν τα μέσα που διαθέτουν και που έχουν συνηθίσει.
ΓΡΑΠΤΗ ΕΡΩΤΗΣΗ E-2375/97 υποβολή: Gianni Tamino (V) προς την Επιτροπή (10 Iουλίου 1997)

Θέμα: Συμμετοχή της Κοινότητας σε παραπλανητική πληροφόρηση σχετικά με την εκτροφή βοοειδών

Διενεμήθη με τη φροντίδα και κατά πάσα πιθανότητα με την οικονομική υποστήριξη της Επαρχίας του Μιλάνο - Συμβούλιο Γεωργίας και Εκπαίδευσης, και της αντιπροσωπείας της Ευρωπαϊκής Επιτροπής στο Μιλάνο ένα πλούσιο ενημερωτικό φυλλάδιο με τίτλο «Όλα για τα βοοειδή. Ταξίδι στη γεωργία του Μιλάνου». Στο φυλλάδιο αυτό περιγράφονται με ειδυλλιακούς όρους ο τρόπος μη εντατικής εκτροφής των βοοειδών με εκφράσεις όπως «το μοσχαράκι μεγαλώνει ελεύθερο και χαρούμενο χωρίς άγχος», «το σφαγείο δεν είναι ένας θλιβερός χώρος (...) και μοιάζει μάλλον με ολλανδικό εργοστάσιο», «τα μελλοντικά ψητά φθάνουν σε μας μετά από ένα μάλλον άνετο ταξίδι με διώροφα φορτηγά που μοιάζουν με τα λεωφορεία του Λονδίνου», «σταθμεύουν (...) πίνοντας νερό και αναπολώντας» και όλα αυτά εξωραϊσμένα με σχέδια ζώων ελευθέρων και χαμογελαστών.

Πώς είναι δυνατόν να στηρίζονται πρωτοβουλίες οι οποίες βασίζονται σε μία πληροφόρηση που αποκλίνει τόσο πολύ από τη βιομηχανική ζωοτεχνική πραγματικότητα, στα πλαίσια της δίδονται ψευδή στοιχεία όπως αυτά που αφορούν τις συνθήκες μεταφοράς των ζώντων ζώων ή αυτές που αφορούν τον τρόπο εκτροφής των μοσχαριών που είναι τόσο κακές ώστε η Ένωση αποφάσισε να επέμβει προτείνοντας δύο νέες οδηγίες;

Απάντηση του κ. Fischler εξ ονόματος της Επιτροπής (18 Σεπτεμβρίου 1997)

Το εν λόγω δημοσίευμα μπορεί να υπερβάλει κάπως στην ελαφρώς ρομαντική αλλά αποδεκτή έκφρασή του. Ωστόσο, η πληροφόρηση σχετικά με τα βοοειδή που εκτρέφονται στις εκμεταλλεύσεις η οποία παρέχεται στο δημοσίευμα αυτό δεν μπορεί να θεωρηθεί παραπλανητική. Γενικός στόχος των ενημερωτικών δημοσιευμάτων είναι η μετάδοση ενός ορισμένου μηνύματος χρησιμοποιώντας ορισμένες εικόνες και περιεχόμενο.

Όσον αφορά την κοινή γεωργική πολιτική, το μήνυμα μπορεί να διαβαστεί ως εξής: φροντίζουμε τόσο για την ανθρώπινη υγιεινή όσο και για το περιβάλλον αλλά, επίσης και για την προστασία των ζώων. Οι πρόσφατες προτάσεις, οι σχετικές με την Ατζέντα 2000, το αναφέρουν με απόλυτη σαφήνεια. Το Αξιότιμο Μέλος του Κοινοβουλίου θα πρέπει να γνωρίζει ότι η Κοινότητα έχει πράγματι βελτιώσει την προστασία του περιβάλλοντος και των ζώων στον τομέα της γεωργίας. Έχει θεσπίσει πρόσφατα υψηλότερες προδιαγραφές σχετικά με την προστασία των βοοειδών, την προστασία των ζώων στη διάρκεια της μεταφοράς τους καθώς και τον χρόνο σφαγής. Οι κανονισμοί αυτοί ανταποκρίνονται στην πραγματικότητα εφόσον υφίστανται ήδη. Ως εκ τούτου, η Επιτροπή πρέπει να έχει το δικαίωμα να ενημερώνει σχετικά με τα επιτεύγματα αυτά με τον κατάλληλο τρόπο, έτσι ώστε να αντισταθμίζει τις κάποτε κάποτε προκατειλημμένες πληροφορίες οι οποίες δίνονται σχετικά με το θέμα αυτό.
ΓΡΑΠΤΗ ΕΡΩΤΗΣΗ E-2924/97 υποβολή: Patricia McKenna (V) προς την Επιτροπή (17 Σεπτεμβρίου 1997)

Θέμα: Τρωκτικά πειραματόζωα

Πρόσφατη έκθεση του Michael Festing, από την τοξικολογική μονάδα του Συμβουλίου Ιατρικής Έρευνας της Βρετανίας στο Πανεπιστήμιο του Leicester, έδειξε τον τρόπο με τον οποίο χιλιάδες τρωκτικά πειραματόζωα θυσιάζονται κάθε χρόνο σε δοκιμές τοξικότητας, επιστημονικά λανθασμένες.

Έχει μελετήσει η Επιτροπή αυτήν την έκθεση;

Τι προτάσεις προτίθεται να υποβάλει η Επιτροπή προκειμένου να καταργηθεί σταδιακά η χρήση ζώων σε δοκιμές τοξικότητας και να διευκολυνθεί η ανάπτυξη εναλλακτικών λύσεων αντί της χρήσης πειραματόζωων;

Απάντηση της κας Cresson εξ ονόματος της Επιτροπής (23 Οκτωβρίου 1997)

Η εργασία στην οποία αναφέρεται το Αξιότιμο Μέλος είναι γνωστή. Δείχνει ότι οι μελέτες τοξικότητας συχνά συνεπάγονται τη χρησιμοποίηση ασκόπως μεγάλου αριθμού ζώων και, μερικές φορές, παράγουν δεδομένα τα οποία αναλύονται ανεπαρκώς, λόγω της χρησιμοποίησης ακατάλληλων στατιστικών μεθόδων.

Μέσω του Ευρωπαϊκού Κέντρου Ελέγχου Καταλληλότητας Εναλλακτικών Μεθόδων (ECVAM) του Κοινού Κέντρου Ερευνών (ΚΚΕρ), η Επιτροπή συντονίζει τον έλεγχο καταλληλότητας εναλλακτικών μεθόδων σε κοινοτικό επίπεδο και κατασκευάζεται έναν τοπικό σημείο ανταλλαγής πληροφοριών σχετικά με το τρέχον επίπεδο ανάπτυξης εναλλακτικών μεθόδων.

Επιπλέον, η έρευνα για την ανάπτυξη δοκιμών in vitro, ως εναλλακτικών λύσεων των πειραμάτων σε ζώα, υπήρξε μια από τις προτεραιότητες για τα διάφορα κοινοτικά προγράμματα εμμέσων δράσεων στον τομέα της βιοτεχνολογίας επί περισσότερα από 10 έτη.
ΓΡΑΠΤΗ ΕΡΩΤΗΣΗ E-2227/97 υποβολή: Frode Kristoffersen (PPE) προς το Συμβούλιο (18 Iουλίου 1997)

Θέμα: Σεξουαλικές παρενοχλήσεις στον χώρο εργασίας

Πιστεύει το Συμβούλιο Υπουργών ότι τα σχέδια της Επιτροπής να αναλάβει πρωτοβουλία για την θέσπιση κοινοτικής νομοθεσίας, όσον αφορά τη σοβαρότητα και την έκταση του φαινομένου των σεξουαλικών παρενοχλήσεων στον χώρο εργασίας στα μεμονωμένα κράτη μέλη, συμβιβάζονται με την αρχή της επικουρικότητας (αρχή της εγγύτητας);

Απάντηση (10 Νοεμβρίου 1997)

Στις 19 Μαρτίου 1997 η Επιτροπή διεβίβασε στους κοινωνικούς εταίρους κείμενο σχετικά με τη σεξουαλική παρενόχληση στον χώρο εργασίας, προκειμένου να πραγματοποιηθεί μια δεύτερη φάση διαβουλεύσεων. Αυτό σημαίνει ότι επί του παρόντος η Επιτροπή δεν έχει υποβάλει καμμία πρόταση στο Συμβούλιο.

Εξυπακούεται ότι το Συμβούλιο θα εξετάσει οποιαδήποτε σχετική νομοθετική πρόταση τηρουμένου του άρθρου 3Β της Συνθήκης ΕΚ σχετικά με την αρχή της επικουρικότητας και της αναλογικότητας καθώς και των διατάξεων της Συμφωνίας σχετικά με την κοινωνική πολιτική, ιδίως δε του άρθρου 2, παράγραφος 1, που μνημονεύει μεταξύ άλλων τομέων αρμοδιότητας την ισότητα ανδρών και γυναικών όσον αφορά τις ευκαιρίες τους στην αγορά εργασίας και την μεταχείριση κατά την εργασία.

Αξίζει να υπομνησθεί, τέλος, ότι με τη Συνθήκη του Άμστερνταμ η όλη Συμφωνία για την κοινωνική πολιτική πρόκειται να ενσωματωθεί στη Συνθήκη περί Ιδρύσεως της Ευρωπαϊκής Κοινότητας.
ΓΡΑΠΤΗ ΕΡΩΤΗΣΗ P-3312/97 υποβολή: Helena Torres Marques (PSE) προς την Επιτροπή (15 Οκτωβρίου 1997)

Θέμα: Χρηματοδότηση υπέρ των θυμάτων βασανιστηρίων

Η Ευρωπαϊκή Επιτροπή, στο πλαίσιο κοινοτικής στρατηγικής για την προαγωγή των Δικαιωμάτων του Ανθρώπου και της δημοκρατίας, ενέκρινε τη χρηματοδότηση 27 σχεδίων και προγραμμάτων για την αποκατάσταση των θυμάτων βασανιστηρίων σ' ολόκληρο τον κόσμο.

Θα επιθυμούσα να με πληροφορήσει η Επιτροπή αν κάποιο από τα προγράμματα αυτά προορίζεται για τα θύματα βασανιστηρίων στο Ανατολικό Τιμόρ.

Απάντηση του κ. Van den Broek εξ ονόματος της Επιτροπής (31 Οκτωβρίου 1977)

Η Επιτροπή πληροφορεί το Αξιότιμο Μέλος του Κοινοβουλίου ότι δεν περιλαμβάνονται προγράμματα για το Ανατολικό Τιμόρ, μεταξύ των 27 εγκριθέντων από την Επιτροπή προγραμμάτων στις 11 Ιουνίου 1997, στο πλαίσιο της υποστήριξης των κέντρων αποκατάστασης για τα θύματα βασανιστηρίων (κονδύλιο του προϋπολογισμού Β7-7070).
ΓΡΑΠΤΗ ΕΡΩΤΗΣΗ E-2883/97 υποβολή: Glyn Ford (PSE) προς την Επιτροπή (17 Σεπτεμβρίου 1997)

Θέμα: Αναγραφή συστατικών σε σαπούνια και καλλυντικά στα λατινικά

Μπορεί να επιβεβαιώσει η Επιτροπή δημοσιεύματα σύμφωνα με τα οποία έχει θεσπισθεί οδηγία που απαιτεί να αναγράφονται στη συσκευασία των προϊόντων στα λατινικά όλα τα συστατικά σε σαπούνια και καλλυντικά;

Απάντηση του κ. Bangemann εξ ονόματος της Επιτροπής (8 Οκτωβρίου 1997)

Η οδηγία του Συμβουλίου 76/768/ΕΟΚ της 27ης Ιουλίου 1976 για την σύγκλιση των νομοθεσιών των κρατών μελών όσον αφορά τα καλλυντικά προϊόντα ((ΕΕ L 262 της 27.9.1976 )) (η περί καλλυντικών οδηγία) όπως τροποποιήθηκε ((ΕΕ L 151 της 23.6.1993 )), προβλέπει την επισήμανση των συστατικών όλων των καλλυντικών προϊόντων, συμπεριλαμβανομένων των καλλυντικών σαπουνιών και των καλλωπιστικών καλλυντικών.

Η Επιτροπή κατάρτισε ((Απόφαση 96/335/ΕΚ της 8ης Μαΐου 1996 για την θέσπιση ευρετηρίου και κοινής ονοματολογίας των συστατικών που χρησιμοποιούνται στα καλλυντικά προϊόντα - ΕΕ L 132 της 1.6.1996. )) μία κοινή ονοματολογία συστατικών η οποία επιτρέπει την ταυτοποίηση των ουσιών μέσω μιας και μόνης ονομασίας, σε όλα τα κράτη μέλη. Οι ονομασίες που περιλαμβάνονται στην INCI (Διεθνής ονοματολογία συστατικών καλλυντικών προϊόντων) και οι οποίες έχουν υιοθετηθεί, καλύπτουν κατά τον καλύτερο δυνατό τρόπο τις απαιτήσεις αυτές, δεδομένου ότι είναι σχετικώς απλές και χρησιμοποιούνται ήδη διεθνώς. Οι πρακτικές αυτές επιτρέπουν στους καταναλωτές να αναγνωρίζουν τις ουσίες τις οποίες έχουν κληθεί να αποφεύγουν (λόγου χάριν, αλλεργιογόνες ουσίες), ανεξαρτήτως του τόπου αγοράς του προϊόντος.

Σε ορισμένες περιπτώσεις κατά τις οποίες ένα συστατικό ήταν γνωστό με διαφορετική κοινή ονομασία, ανάλογα με την περιοχή, θεσπίστηκε η λατινική ονομασία για τους σκοπούς της επισήμανσης π.χ. Aqua είναι η ονομασία INCI για το νερό. Αυτή ήταν και η προσέγγιση που υιοθετήθηκε για σειρά φυτικών εκχυλισμάτων και ανάλογων φυσικών συστατικών. Ωστόσο, η δημοσιευθείσα ονοματολογία έχει εγκριθεί σε διεθνές επίπεδο.
ΓΡΑΠΤΗ ΕΡΩΤΗΣΗ E-2732/97 υποβολή: Alexandros Alavanos (GUE/NGL) προς την Επιτροπή (1 Σεπτεμβρίου 1997)

Θέμα: Ατυχήματα και οδική ασφάλεια στην Ελλάδα

Σύμφωνα με στοιχεία του Eurostat (Weekly Europe No 1011), η Ελλάδα εμφανίζει τον υψηλότερο δείκτη θνησιμότητας στην Ευρωπαϊκή Ένωση από τροχαία ατυχήματα και κατά 47,5% υψηλότερο από τον μέσο όρο στην Ευρωπαϊκή Ένωση. Σύμφωνα με στοιχεία της Επιτροπής το άμεσο κόστος των οδικών ατυχημάτων στην Ένωση εκτιμάται σε 15 δισ. Ecu ανά έτος, η αξία του απωλεσθέντος οικονομικού κέρδους είναι άλλα 30 δισ., το «κόστος» σε οδύνη - ταλαιπωρία είναι άλλα 100 εκατ. κλπ.

Ερωτάται η Επιτροπή:

1. εάν διαθέτει ανάλογες κοστολογικές προσεγγίσεις για την Ελλάδα,

2. εάν διαθέτει στοιχεία αξιολόγησης των κυριώτερων αιτίων θανατηφόρων ατυχημάτων στην Ελλάδα και

3. μέσω ποίων παρεμβάσεων (άμεσων ή έμμεσων) μπορεί η Ε.Ε. να συμβάλει στην αντιμετώπιση του προβλήματος;

Απάντηση του κ. Kinnock εξ ονόματος της Επιτροπής (6 Οκτωβρίου 1997)

Τα δυστυχήματα στους ελληνικούς δρόμους προκάλεσαν το 1994 2 050 θανάτους και 29 722 τραυματισμούς. Η συχνότητα αυτή ατυχημάτων ισοδυναμεί σε περίπου 987 θανάτους λόγω δυστυχημάτων ανά εκατομμύριο κυκλοφορούντων επιβατηγών αυτοκινήτων. Η αντίστοιχη τιμή για την Κοινότητα ανέρχεται σε 297 θύματα ανά εκατομμύριο κυκλοφορούντων επιβατηγών αυτοκινήτων. Η Επιτροπή δεν διαθέτει επακριβείς εκτιμήσεις του κόστους των δυστυχημάτων στους ελληνικούς δρόμους. Ωστόσο, με βάση την εκτίμηση του ενός εκατομμυρίου ECU ανά θύμα που χρησιμοποιήθηκε στο έγγραφο που συνέταξε η Επιτροπή το 1997, υπολογίζεται ότι η οικονομική επιβάρυνση από τα οδικά ατυχήματα στην Ελλάδα ανήλθε το 1994 σε περίπου 2 δις ECU.

Στην ανακοίνωση με τίτλο «Προώθηση της οδικής ασφάλειας στην Κοινότητα» ((COM(97) 131. )) διατίθενται με περαιτέρω αριθμητικά πληροφοριακά στοιχεία για τα οδικά ατυχήματα στην Ελλάδα και για τις οικονομικές συνέπειές τους.
ΓΡΑΠΤΗ ΕΡΩΤΗΣΗ E-2558/97 υποβολή: Richard Balfe (PSE) προς το Συμβούλιο (28 Iουλίου 1997)

Θέμα: Σρι Λάνκα

Μπορεί το Συμβούλιο να ενημερώσει με νέα στοιχεία τη δήλωση την οποία εξέδωσε στις 17 Απριλίου 1997 εξ ονόματος τη Ευρωπαϊκής Ενωσης, λαμβανομένων υπόψη των προσφάτων εξελίξεων στη χώρα αυτή;

Απάντηση (26 Νοεμβρίου 1997)

Η Ευρωπαϊκή Ένωση παρακολουθεί εκ του σύνεγγυς την εξέλιξη της πολιτικής κατάστασης στη Σρι Λάνκα και εκφράζει τη θέση της, κατά περίπτωση με δηλώσεις και διαβήματα.

Στη δήλωσή της της 17ης Απριλίου 1997, η Ευρωπαϊκή Ένωση εξέφρασε την ικανοποίησή της για την ανταλλαγή επιστολών μεταξύ του Προέδρου της Σρι Λάνκα και του αρχηγού της αντιπολίτευσης σχετικά με την υιοθέτηση κοινής προσέγγισης μεταξύ των δύο πλευρών όσον αφορά τις εθνικές συγκρούσεις που μαστίζουν αυτή τη χώρα.

Η Ευρωπαϊκή Ένωση συνεχίζει να υποστηρίζει μια τέτοια εποικοδομητική προσέγγιση και ελπίζει ότι θα μπορέσει να συμβάλεο στην παύση των συγκρούσεων στη Σρι Λάνκα, ιδίως μέσω της σύναψης εθνικής συμφωνίας.

Η Ευρωπαϊκή Ένωση παραμένει πρόθυμη να προσφέρει τη βοήθειά της, μόλις αυτό καταστεί δυνατόν, στις προσπάθειες ανοικοδόμησης και ανασυγκρότησης.
ΓΡΑΠΤΗ ΕΡΩΤΗΣΗ E-2516/97 υποβολή: Gerhard Schmid (PSE) προς την Επιτροπή (22 Iουλίου 1997)

Θέμα: «Cyberlaundering and Fraud» - Χρηματοδοτική υποστήριξη εκ μέρους της ΕΕ

Έχει παράσχει η Επιτροπή χρηματοδοτική υποστήριξη κατά τη διοργάνωση της εκδήλωσης «Cyberlaundering and Fraud» του Instituto Nacional de Engenharia e Tecnologia Industrial που διεξήχθη στις 3 και 4 Ιουνίου 1997 στη Λισαβώνα; Εάν τούτο συνέβη ποιό ήταν το ύψος της χρηματοδότησης;

Απάντηση του κ. Monti εξ ονόματος της Επιτροπής (24 Σεπτεμβρίου 1997)

Η Επιτροπή δεν έχει παράσχει καμία χρηματοδοτική υποστήριξη στην εκδήλωση που αναφέρει το Αξιότιμο Μέλος του Ευρωπαϊκού Κοινοβουλίου.